**Mór Városi Önkormányzat Képviselő-testületének**

**47/2017. (II.15.) Kt.**

**határozata**

**a MÓRI SZABADIDŐKÖZPONT KFT. javadalmazási szabályzata tárgyában**

Mór Városi Önkormányzat Képviselő-testülete az alapító részéről jóváhagyja a MÓRI SZABADIDŐKÖZPONT Kft. vezető tisztségviselőinek, felügyelőbizottsági tagjainak és vezető állású munkavállalóinak javadalmazásáról szóló – 2009. évi CXXII. törvény 5.§ (3) bekezdésében előírt – 1. mellékletben foglalt szabályzatot. Egyúttal felhatalmazást ad a szabályzat cégbírósághoz történő benyújtására.

Határidő: 2017.03.17.

Felelős: ügyvezető (Költségvetési és Adóügyi Iroda)

Fenyves Péter Dr. Pálla József

polgármester jegyző

1. *melléklet a 47/2017. (II.15.) Kt. határozathoz*

**JAVADALMAZÁSI SZABÁLYZAT-TERVEZET**

**a MÓRI SZABADIDŐKÖZPONT Kft. vezető tisztségviselőinek, felügyelőbizottsági tagjainak és vezető állású munkavállalóinak javadalmazásáról**

**I. A szabályzat célja**

A szabályzat célja, hogy a köztulajdonban álló gazdasági társaságok takarékosabb működéséről szóló 2009. évi CXXII. törvény 5. §-ának előírásai szerint rendelkezzen a társaság vezető tisztségviselőjének, felügyelőbizottsági tagjainak, valamint a munka törvénykönyvéről szóló 2012. évi I. törvény (a továbbiakban: Mt.) 208. §-ának hatálya alá eső vezető állású munkavállalóinak javadalmazásáról, továbbá a jogviszony megszűnése esetére biztosított juttatások módjának, mértékének elveiről, annak rendszeréről.

**II. A szabályzat hatálya**

1. A szabályzat személyi hatálya kiterjed:
2. a vezető tisztségviselőre (a továbbiakban: ügyvezető),
3. a felügyelőbizottság tagjaira (a továbbiakban: tisztségviselők).
4. A társaságnál az ügyvezetőn kívül nem áll munkaviszonyban a Mt. 208. §-ának hatálya alá eső vezető állású munkavállaló.
5. A szabályzat tárgyi hatálya alá tartozik:

a szabályzat személyi hatálya alá tartozó személyek részére kifizetésre kerülő munkabér, prémium, jutalom, tiszteletdíj.

**III. Az ügyvezető javadalmazása**

1. Az ügyvezető munkáját munkaviszonyban látja el, amely után személyi alapbérre és Mór Városi Önkormányzat Képviselő-testülete által meghatározott kitűzés alapján éves prémiumra jogosult. A társaság legfőbb szerve, bizonyos feladatok elvégzésére céljutalmat tűzhet ki, amelynek kifizethető összegét utólag a feladat teljesülésének arányában határozza meg. Az ügyvezetőt a társaság többi alkalmazottja által kapott, munkaviszonyhoz kötődő, nem bérjellegű juttatás illeti meg.
2. A személyi alapbér összegét a Képviselő-testület határozza meg. Az ügyvezető személyi alapbérének emeléséről, évente egy alkalommal, a MÓRI SZABADIDŐKÖZPONT Kft. üzleti tervének elfogadását követően dönthet a társaság legfőbb szerve.
3. A MÓRI SZABADIDŐKÖZPONT Kft. nyereségorientált tevékenységet folytat, ezért a társaság ügyvezető igazgatójának kifizethető prémium összegét – előírt feltételekkel – a társaság legfőbb szerve az eredményes gazdálkodáshoz köti. A prémium mértéke – a prémiumfeltételek teljesítésétől függően az ügyvezető maximum 4 havi alapbére.
4. Az éves prémiumfeladatok kitűzésével egyidejűleg rögzítésre kerül a prémiumfeladatok teljesítése esetén járó prémium mértéke és a fizethető prémium számításának módja. Teljesítménykövetelményként az üzleti terv fő számainak teljesítése mellett csak olyan feltétel határozható meg, amelynek teljesítése a munkakör elvárható szakértelemmel és gondossággal való ellátásán túlmutató, objektíven meghatározható teljesítményt takar.
5. A prémiumfeladatok kiértékelése és az elszámolás az üzleti évet lezáró mérleg elfogadását követően történik.

**IV. A felügyelőbizottság tagjainak javadalmazása**

1. A felügyelőbizottság tagjainak feladatait, jogait és kötelezettségeit a Ptk. és az alapító okirat tartalmazza.
2. A felügyelőbizottság tagjainak tisztelet díját megválasztásukkal egyidejűleg a társaság legfőbb szerve határozza meg.
3. A köztulajdonban álló gazdasági társaság felügyelőbizottsága elnökének e jogviszonyára tekintettel megállapított havi díjazása nem haladhatja meg a mindenkori kötelező legkisebb munkabér ötszörösét, illetve a felügyelőbizottság többi tagja esetében a mindenkori kötelező legkisebb munkabér háromszorosát. E díjazáson kívül a köztulajdonban álló gazdasági társaság felügyelőbizottságának tagja - az igazolt, a megbízatásával összefüggésben felmerült költségeinek megtérítésén kívül - más javadalmazásra nem jogosult.

**V. A jogviszony megszűnésekor (megszüntetésekor) alkalmazandó szabályok**

1. Az ügyvezető munkaviszonyának megszűnése (megszüntetése) esetén az Mt. vonatkozó szabályai szerint jogosult végkielégítésre.
2. A felügyelő bizottsági tagok a jogviszonyuk megszűnésekor (megszüntetésekor) nem részesülnek juttatásban.

**VI. Egyéb rendelkezések**

1. Jelen szabályzatot Mór Városi Önkormányzat Képviselő-testülete a …../2017. (II.15.) Kt. határozatával fogadta el, és a szabályzat 2017. február 15. napján lép hatályba.
2. A szabályzat értelemszerűen érinti a MÓRI SZABADIDŐKÖZPONT Kft. ügyvezetőjével kötött munkaszerződést.

Mór, 2017. február 15.

Fenyves Péter

polgármester

az alapító képviseletében